Papersnake/gushiwen huggingface dataset:
渡河
区大相（明代）

朝发钜野泽，夕济洪河流。九流信渺渺，九曲良悠悠。

瓴注捣淮泗，箭溜齧徐州。昆崙去几许，孟门犹未休。

汩日有馀浊，滔天无厌浮。我行季夏月，北风何飕飕。

昔渡限无梁，今汎有方舟。鸣橹顺洪涛，扬帆逐轻沤。

岸上谁家叟，伫立河之洲。望而不得语，披发且行讴。

薪竹少暇日，堤防无良谋。为我谢河伯，无为吾民忧。

川灌何足喜，云旗成漫游。请从挟羿矢，宁假事屈游。
赠郑山人
王世贞（明代）

田父归来畏争席，生不能学天目徐卿，典衣沽酒长醉客，弇园目水一拳石。

又不能学太湖三万六千顷，洞庭七十二峰，粘天插天碧。

郑子移家西洞庭，雅与徐卿称莫逆。人生获此二绝良以快，忽复担簦剥啄破我衡门色。

汝既不愿作万户侯，又何必要识韩荆州。牛腰一束尽行卷，快语自足夸千秋。

男儿脚底路何限，内则五岳外十洲。郑子黑髭须，其根雪千茎。

饮酒不三目，盎然双颊赪。口如崩峡江涛倾，𠹖然一笑谓我胜徐卿。

谓胜徐卿已非偶，复谓弇园自佳岂复须洞庭。亦知前言戏我耳，君不读蒙庄子，斥鴳抢榆大鹏九万里，逍遥之游竟如此。
林楙南挽词
林季仲（宋代）

新诗寄我五年前，读向寒窗倍黯然。
自古伊优多得志，如君疏黯竟谁惟。
去凶何愧如行父，深底那知中咸宣。
游世若为能远过，试收清泪问苍天。
赠画梅吕生
楼钥（宋代）

西湖处士赋疎影，未似希真好乐章。
岂是无情甘澹泊，受它风月几凄凉。
四贤古风寿帅阃·老聃子
彭止（宋代）

昔在羲皇前，遂有郁华子。
苍姬握图籙，更出为柱史。
应世抑何久，万有千余祀。
一日将度关，崑崙且西指。
短车驾青犊，上有紫云起。
占风知圣人，再拜勤尹喜。
授之五千言，试一撮玄旨。
是身求不殆，其要在知止。
万事皆倘来，轩冕直寄耳。
乘云游太清，坐进长生理。
文宣王及其弟子赞
宋高宗（宋代）

大哉圣宣，斯文在兹。
帝王之式，古今之师。
志则春秋，道由忠恕。
贤于尧舜，日月其誉。
维时载雍，戢此武功。
肃昭盛仪，海宇聿崇。
女冠子·火云初布
柳永（宋代）

火云初布。迟迟永日炎暑。浓阴高树。黄鹂叶底，羽毛学整，方调高语。薰风时渐动，峻阁池塘，芰荷争吐。画梁紫燕，对对衔泥，飞来又去。想佳期、容易成辜负。共人人、同上画楼斟香醑。恨花无主。卧象床犀枕，成何情绪。有时魂梦断，半窗残月，透帘穿户。去年今夜，扇儿扇我，情人何处。
送知宗奉祠还越 其二
王十朋（宋代）

绿水芙蕖汎镇东，一觞一咏辱陪公。转头十载已陈迹，会面二山俱秃翁。

旧隐重寻贺监宅，归帆遥借若邪风。九重侧席待宗老，愿展惓惓刘向忠。
绣观音酬郢州王知录丹青美人之赠两绝
洪咨夔（宋代）

楚人不识女须面，只画昭君并莫愁。
赢得江南穷相眼，自嗟空白一生头。
洞仙歌 其三 唾
潘榕（清代）

气吹兰沫，惹唇边红褪。裹着残绒绣窗坠。正温含玉润，碎攒珠圆，抛落处、误认石花黏袂。

夜深私语共，口度脂香，细嚼津津这滋味。乾面也无妨，惯爱娇嗔，故引逗轻轻低啐。

更醉后、扶归力难胜，且漫击琼壶，替揩罗帨。
北原
张耒（宋代）

秋风日夜吹北原，秋芜经霜不复繁。
萦纡一径渐可蹑，步踏落叶披榛菅。
萧萧九月草木变，独有修竹犹禁寒。
青红野实不可办，晚日照射霜榴殷。
巉巉女几更清瘦，崖壁刻削无云烟。
潦收石出洛水好，静夜侧耳声潺潺。
原西古城有微路，禾黍离离荒野田。
人家岁熟妇子乐，村巷日暖牛羊闲。
登临嗟我幸无事，况有美酒供开颜。
射麋猎兔可卒岁，弃掷万累休嗟叹。
书事二首
孔武仲（宋代）

北来烟爨苦凄凉，金灶峥嵘突尾长。
满箧香粳无处用，邮亭一饱待桄榔。
酬裴侍御对雨感时见赠
李白（唐代）

雨色秋来寒，风严清江爽。孤高绣衣人，潇洒青霞赏。
平生多感激，忠义非外奖。祸连积怨生，事及徂川往。
楚邦有壮士，鄢郢翻扫荡。申包哭秦庭，泣血将安仰。
鞭尸辱已及，堂上罗宿莽。颇似今之人，蟊贼陷忠谠。
渺然一水隔，何由税归鞅。日夕听猿怨，怀贤盈梦想。
乐府杂曲。鼓吹曲辞。君马黄
李白（唐代）

君马黄，我马白，马色虽不同，人心本无隔。

共作游冶盘，双行洛阳陌。长剑既照曜，高冠何赩赫。

各有千金裘，俱为五侯客。猛虎落陷阱，壮夫时屈厄。

相知在急难，独好亦何益。
和许守松阴
吴芾（宋代）

乔松转日影斜斜，穿入疏棂细作花。
怪得清阴长不改，原来松下蛰龟蛇。
游湖
姚勉（宋代）

云锦香中著艇撑，烟霞高处步筇登。寺逢好处都游遍，身似西湖过夏僧。
戏联回文体
白玉蟾（宋代）

水连天渺渺，山映月亭亭。
尾櫂依凫渚，头船过蓼汀。
鬼神号暝壑，烟雾霭疎棂。
美醖浮觞玉，轻衣拂剑星。
赠僧
周贺（唐代）

藩府十年为律业，南朝本寺往来新。辞归几别深山客，

赴请多来远处人。松吹入堂资讲力，野蔬供饭爽禅身。

他年更息登坛计，应与云泉作四邻。
哭亡友陈君狱仙一首
吴曾徯（清代）

丈夫谁不死，一死竟何名。麡角非时出，鸿毛落地轻。

豪疑湖海气，交乏劝规情。春草茫茫绿，无端哭贾生。
卜算子（元宵）
刘辰翁（宋代）

不是重看灯，重见河边女。长是蛾儿作队行，路转风吹去。

十载庆元宵，满耳番腔鼓。欲识尊前太守谁，起向尊前舞。
为王彦举题听雨轩图
林弼（明代）

山窗酒醒梦魂清，竹外松边点点鸣。蒲涧寺前千尺瀑，都随黄叶作秋声。
同倦斋同年崇效寺看花即题倦斋集
曾习经（清代）

同是贞元花下人，香山老去更情亲。马行灯火看殊倦，蛮触兵争事更新。

一日百年聊自遣，千诗万户拟非伦。耐閒笔劄浑成懒，偶向风前略欠伸。
新霁苑中秋色颇佳临流玩赏率成一律
胤禛（清代）

步辇从容雨后临，湖亭景物可追寻。幽花戏蝶红芳晚，密藻潜鳞碧涨深。

寥泬天光增远趣，潺湲涧水静尘心。闲游不用调丝管，自有松篁奏好音。
上张丞相十首 其十
张元干（宋代）

簪绂久已弃，行装今甚疲。买山如略办，毕娶更奚为。

小筑开三径，躬耕趁一犁。赖公霖雨手，忍赋语离诗。
七台山
何镐（宋代）

一上青云梯，杖藜披素襟。
追随同声客，不作殊方音。
过雨飞重泉，积烟昏茂林。
叠嶂杳峭崿，竦峰起岖嵚。
仰阚天门开，俯窥地户深。
丹壑收暝色，绛霞结幕轻。
天空抗空馆，岚散凌孤岑。
沧海飞赤舄，疏林散黄金。
彷佛天仙来，逍遥上帝临。
雷电屡兴灭，日月相深沈。
遐讨挹元气，冥搜清道心。
新知明州周龙图知兴化黄府判特排致语口号
廖刚（宋代）

丽日和风花正妍，黄堂高会四神仙。凌云擅价蓬莱客，游刃飞神天府贤。

旌旆驰驱聊此日，鼎槐调燮属他年。红英趁拍莫教错，冠玉周郎正汝怜。
和答吴尉俞商卿见赠因用韵送行
孙应时（宋代）

去去瀛洲蜕骨仙，旧游还似九江传。
尘埃下视三千界，文字勤追二百年。
宦达有时聊尔耳，才难自古不其然。
临分更吐平生话，有底间秋到酒边。
新刊予西陲奏藁成
岳珂（宋代）

昔人甫彻弃刍狗，此日已归谈木牛。
报国无阶空马革，托身有地早菟裘。
乘车载苡才经谤，三宿恋桑真可羞。
掩卷勿惊臣议戆，舜瞳应雇殿西头。
吴帝庙
赵鼎（宋代）

阿瞒鬼之雄，掌握弄神器。孙刘相继踵，分争足鼎峙。

支吾仅自保，终作降囚系。智力非不如，亦各论其地。

吾闻隆准公，几为强楚毙。转粟收散兵，正赖关中势。

中原乃腹心，四肢吾所制。英雄建立初，岂但夸一世。

处之或不然，果非长久计。古人今复生，此论无以异。
赋水作玉虹流送子启之赣
刘崧（元代）

赣江不可极，双注碧云中。出峡几千丈，青天垂玉虹。

系船沙碛雨，挂席石潭风。八月寻源去，相思秋树红。
西还寿安路西歇马
白居易（唐代）

槐阴歇鞍马，柳絮惹衣巾。日晚独归路，春深多思人。

去家才百里，为客只三旬。已念纱窗下，应生宝瑟尘。
城西别元九
白居易（唐代）

城西三月三十日，别友辞春两恨多。

帝里却归犹寂寞，通州独去又如何。
谒金门（花品）
朱子厚（宋代）

娟娟二入清明了。犹说淮阳早。钱欧陆谱偏花光。红到寿阳、也钱说淮阳。

此花地望元非薄。回首伤流落。洛阳闲岁断春风。怎钱当时道是、洛阳红。
吴江华严寺西轩洗竹因赋诗一首
成廷圭（元代）

华严寺里断云师，许我来题洗竹诗。未论竿头能进步，且教节外莫生枝。

定回独夜秋声减，经罢西轩暝色迟。从此一尘无染著，岁寒唯有此君知。
赞二祖
释守卓（宋代）

断臂求师，平田失脚。三拜依位，诚人得谑。稽首高深，少峰伊洛。
西堂前双海棠花
韩维（宋代）

群芳敛色避妖妍，细叶柔条尽可怜。明艳浓常因日暖，清香秘不许风传。

丽于宫锦如新濯，红甚山樱恐坠燃。若使退之堂下有，不应长被五楸牵。
送辨聪上人还广陵
皎然（唐代）

莫学休公学远公，了心须与我心同。

隋家古柳数株在，看取人间万事空。
谋归寄阳翟李九吕十四兄
晁说之（宋代）

著身到雍隙，故人在阳翟。
白发何冉冉，清梦徒历历。
有美李将军，诗是万人敌。
家封异姓王，身老二千石。
吕侯几世来，蝉冕必踵迹。
如何此孙贤，早饥而晏食。
门前颍水流，屋上嵩山色。
天以延二老，世人何用识。
只应尔日来，为我长叹息。
我尝从之游，何难此投帻。
篱下菊黄时，雁背俯可即。
岳寺讲时锺，婆娑且连屐。
灵岩杂咏再叠沈德潜韵八首 其二 琴台
弘历（清代）

西蜀及东鲁，琴台名纷然。此胡亦有之，迹传阖闾年。

松风写谡谡，峡水常湲湲。想彼三郎流，听之早欲眠。
卜算子·赶退日中鸟
王哲（金朝）

赶退日中鸟，捉取月中兔。便著晶光覆了身，金马住。方是重阳晶。交位显真功，换质成真趣。到此还知自在游，玉马去。走入云霞路。
寄怀
龙辅（宋代）

莫怪书频断，难传恨万端。
虽承结发爱，难作比肩看。
泪续笺恒湿，思长笔屡乾。
临封沾臂血，使识寸心丹。
讲教洞
高予文（宋代）

一官羁绊混黄埃，壮抱雄怀久未开。
我若有山如此好，挂冠即日赋归来。
同杜史君饮城南
王安石（宋代）

山公游何处，白马鸣翩翩。
檀栾十亩碧，五月浮寒烟。
留客听其十，风吹江海县。
出樽不见日，竹外空青天。
焚蜡助月出，酒光发金船。
狂客惜不去，醉翁舞回旋。
何必吹箫人，玉枝自婵娟。
归路借红烛，雨星低马前。
次韵答晁无斁
陈师道（宋代）

女生愿有家，名妾以不聘。
田里亦慕君，又恶不由正。
欲行不问涂，已破宁顾甑。
耕蚕无一廛，庖井要三径。
还家忧患余，挽须儿女竞。
十年宁有此，一寒可无命。
平生晁夫子，得士公室庆。
稍无车马音，复作宾客请。
论文到韩李，念旧说苏郑。
长年断消息，独语谁和应。
此生恩未报，他日目不瞑。
归卧无好怀，扣门有佳听。
诗来雪霜後，更觉天宇净。
少好老未工，持刃授子柄。
送萧颖士赴东府，得引字
元晟（唐代）

吾见夫子德，谁云习相近。数仞不可窥，言味终难尽。

处喧虑常澹，作吏心亦隐。更有嵩少峰，东南为胜引。
宿草萍驿次林都宪见素题璧韵
张弼（明代）

四塞山岚一面当，肩舆虽稳不如航。潦侵松径溪桥滑，日转霜林野店忙。

楚岫雁回秋漠漠，吴峰云净晚苍苍。壮游万里皇恩布，归及春衫旧草堂。
桃源行寄张兵部
郭祥正（宋代）

武陵溪上青云暮，昔人传有桃源路。

时见落花随水流，咫尺神仙杳难遇。神仙有无何可量，但爱武陵山水强。

松烟竹雾水村暗，鸟啼猿啸花雨香。车轮不来尘坌绝，日月自与乾坤长。

闻君取身欲长往，禾熟良田给春酿。陶然一醉万事休，还我天真了无象。

生胡为荣死奚戚，为笑纷纷避秦客。一身千岁何足论，更向渔家寄消息。
登郡楼
王令（宋代）

江城朝雨湿晴烟，楼上风帆送去船。
苟得息肩闲几月，时来开口笑山川。
田园啼鸟三春月，江海扁舟万里天。
何计脱身来此老，青山白发两忘年。
六州
佚名（宋代）

寰宇定，四海奉文思。书轨混，梯航凑，共戴昌期。稽古典、方咏京坻。耕籍丰民稼，敦本农时。陈羽卫、日月旌旗。衮冕次坛壝。帷宫宿设，梐枑相差。穆清端拱，星毕照罘罳。良宵永，为民广洽，庞褫奏、行漏昭庭燎，铙吹鼓曾颸。百神拥卫斗东移。明发俨皇仪。手揽洪縻。丰年万亿与千斯。德泽遍华夷。回旋辂、天临双阙，四方在宥，永保鸿基。
句 其一
汪藻（宋代）

敌帐梦回惊日处，都城心切望云时。
东台吉通士求题绍熙残塼
郑孝胥（清代）

历劫塼残赵家地，入手摩挲绍熙字。颓垣废井万斜阳，吉君锦囊作珍秘。

绍熙明昌各一天，可怜绍熙才五年。孝宗庙号信无愧，可惜生儿非象贤。

阳武崩堤河一变，南派入淮彼曾见。鹅湖鹿洞莫纷争，坐羡徐君堪斲砚。
寄送石钧父二首
李流谦（宋代）

再见非无分，相逢自昔缘。
牛峰留满岁，鹤峤别经年。
师友今尤惜，书题远尚传。
蔡山连越嶲，细认落鸿边。
栖云楼晏坐效寒山偈（六首。滁仆阳太扑官舍
殷迈（明代）

春阴蔽幽斋，朝来始和霁。
春风悠然来，花雨满庭际。
自题眄怡斋 其三
程迥（宋代）

葵花已过菊花开，万里西风拂面来。问字今朝几人至，细看屐齿破苍苔。
南歌子（沈蕙乞词）
朱敦儒（宋代）

住近沈香浦，门前蕙草春。鸳鸯飞下柘枝新。见弄青梅初著、翠罗裙。

怕唤拈歌扇，嫌催上舞茵。几时微步不生尘。来作维摩方丈、散花人。
题舅氏亭简朱原立陈遂良陈原辅
刘炳（明代）

渭阳池馆花如雾，曲曲阑干面面池。记得少年遮妓饮，至今杨柳学腰肢。
句
赵与时（宋代）

花似於人曾识面，鸟如对客自呼名。
寒雁挟风过古木，春鸠带雨集荒园。
言志
佚名（唐代）

腰缠十万贯，骑鹤上扬州。
梅
杨适（宋代）

冷冷疏疏雪里春，不轻吹笛付伶伦。
出墙幽独窥邻女，临水横斜览镜人。
淮上
郑獬（宋代）

桐柏山中草木灵，淮源潏潏绕山鸣。
谁人凿出浑河水，污却长波万丈清。
题吕元圭诗后
喻陟（宋代）

黄鹤楼边横笛吹，石亭窗上更题诗。世人不识还归去，江水云山空渺瀰。
次韵子绍题竹坡二首 其二
周紫芝（宋代）

结庐归卧今尚无，白头寄食犹中都。移栽自种短墙底，他时此计知何如。
再经胡城县
杜荀鹤（唐代）

去岁曾经此县城，县民无口不冤声。
今来县宰加朱绂，便是生灵血染成。
次韵鲜于子骏游九曲池
苏辙（宋代）

天高山近海，春尽草生池。
禾黍多新恨，川原自昔时。
花存故苑丽，樵出旧城堕。
莫望瓜洲渡，曾经驻佛狸。
虎丘
楼钥（宋代）

望望古招提，兹游恨已迟。
池深惊地裂，野旷觉天垂。
听法人千数，谈空松一枝。
从谁访遗迹，惟有石头知。
白鹿台二首 其一
区宇瞻（明代）

白鹿仙车去，无人猎古台。空馀烟峤月，曾照越王来。
满江红·燕拂危樯
吕渭老（宋代）

燕拂危樯，斜日外、数峰凝碧。正暗潮生渚，暮风飘席。初过南村沽酒市，连空十顷菱花白。想故人、轻箑障游丝，闻遥笛。鱼与雁，通消息。心与梦，空牵役。到如今相见，怎生休得。斜抱琵琶传密意，一襟新月横空碧。问甚时、同作醉中仙，烟霞客。
夏枕自咏
朱淑真（宋代）

夏日初长候，风棂暑夕眠。衣轻香汗透，睡重翠鬟偏。

颦绿攒眉小，啼红上脸鲜。起来无个事，纤手弄清泉。
进脩斋为彭进士题
陈昌（明代）

玄化无停机，四序迭交易。青春几何时，鬓发飒已白。

有生穹壤间，满者孰能百。胡为劳其生，汨汨受形役。

务学须及时，孳孳在晨夕。尺璧谅非宝，寸阴当是惜。

彼哉蚩蚩氓，白首竟何益。擿埴类冥行，伥伥奚所适。

周公古圣人，尚能戒无逸。进脩苟力勤，终造圣贤域。
将赴上庠偶成
张耒（宋代）

卷中课最诗成后，枕上功名睡美余。
弟子解疑常隐几，轮人能笑久观书。
山林沉痼时搔首，松菊耽淫自荷锄。
干世可能寻一饱，虀盐未用食无鱼。
暗室
丘葵（宋代）

一几善恶未分时，善本无为莫伪为。
暗室休言人不见，此心才动鬼神知。
慈云寺观荷并游惠山纳凉八首 其六
章简（清代）

飞泉树杪隔溪闻，洗出青天几片云。金碧楼台残照里，天然一幅李将军。
承闻河北诸道节度入朝欢喜口号绝句十二首
杜甫（唐代）

禄山作逆降天诛，更有思明亦已无。
汹汹人寰犹不定，时时已战欲何须。
社稷苍生计必安，蛮夷杂种错相干。
周宣汉武今王是，孝子忠臣后代看。
喧喧道路多歌谣，河北将军尽入朝。
始是乾坤王室正，却教江汉客魂销。
不道诸公无表来，茫然庶事遣人猜。
拥兵相学干戈锐，使者徒劳百万回。
鸣玉锵金尽正臣，修文偃武不无人。
兴王会静妖氛气，圣寿宜过一万春。
英雄见事若通神，圣哲为心小一身。
燕赵休矜出佳丽，宫闱不拟选才人。
抱病江天白首郎，空山楼阁暮春光。
衣冠是日朝天子，草奏何时入帝乡。
澶漫山东一百州，削成如桉抱青丘。
苞茅重入归关内，王祭还供尽海头。
东逾辽水北滹沱，星象风云喜共和。
紫气关临天地阔，黄金台贮俊贤多。
渔阳突骑邯郸儿，酒酣并辔金鞭垂。
意气即归双阙舞，雄豪复遣五陵知。
李相将军拥蓟门，白头虽老赤心存。
竟能尽说诸侯入，知有从来天子尊。
十二年来多战场，天威已息阵堂堂。
神灵汉代中兴主，功业汾阳异姓王。
句
杨介如（宋代）

酒量春吞海，诗肩夜耸山。
劝友
孟郊（唐代）

至白涅不缁，至交淡不疑。人生静躁殊，莫厌相箴规。

胶漆武可接，金兰文可思。堪嗟无心人，不如松柏枝。
欧阳季默以油烟墨二丸见饷，各长寸许，戏作小诗
苏轼（宋代）

书窗拾轻煤，佛帐扫馀馥。辛勤破千夜，收此一寸玉。

痴人畏老死，腐朽同草木。欲将东山松，涅尽南山竹。

墨坚人苦脆，未用叹不足。且当注虫鱼，莫草三千牍。
和范御史见鸬鹚与鹭鸶为群因感黑得鱼多
赵抃（宋代）

二鸟一生汀渚上，已堪图画复赓歌。莫将黑白欺人眼，所得旁观不较多。
谢人送酒
吕本中（宋代）

他乡逢故人，已觉意气盛。得君双榼酒，起我终日病。

清如两龚双，气出徐邈圣。乃知无功乡，欲往有捷径。

一杯我已足，不必待历聘。扁舟下东阳，此计或未定。

尚欲寻旧盟，短拙恐未称。先生肯降临，时扫一室净。
宅西有流水墙下构小楼临玩之时颇有幽趣…吟偶题五绝句
白居易（唐代）

伊水分来不自由，无人解爱为谁流。

家家抛向墙根底，唯我栽谁越小楼。

水色波文何所似，麹尘罗带一条斜。

莫言罗带春无主，自置楼来属白家。

日滟水光摇素壁，风飘树影拂朱栏。

皆言此处宜弦管，试奏霓裳一曲看。

霓裳奏罢唱梁州，红袖斜翻翠黛愁。

应是遥闻胜近听，行人欲过尽回头。

独醉还须得歌舞，自娱何必要亲宾。

当时一部清商乐，亦不长将乐外人。
赠窦十九
崔峒（唐代）

灵台暮宿意多违，木落花开羡客归。江海几时传锦字，风尘不觉化缁衣。

山阳会里同人少，灞曲农时故老稀。幸得汉皇容直谏，怜君未遇觉人非。
一翦梅
辛弃疾（宋代）

尘洒衣裾客路长。霜林已晚，秋蕊犹香。别离触处是悲凉。梦里青楼，不忍思量。

天宇沈沈落日黄。云遮望眼，山割愁肠。满怀珠玉泪浪浪。欲倩西风，吹到兰房。
二月十七夜与诸弟小酌尝榧实误食乌喙乌喙堇也古书云以堇寘酒杀人戏成小诗
周必大（宋代）

伏神老芋不伤生，江蟹蟛蜞祸亦轻。我独好奇尝酒堇，误思榧实杀三彭。
送吴少岩报政二首 其一
黄衷（明代）

梧竹孤标墨绶垂，出机真觉锦离离。河阳满院花如许，不及东安雨一犁。
和人六绝 其一
虞俦（宋代）

天香国艳胆瓶中，眼界增明鼻观通。多谢高轩肯相顾，家贫不办一樽同。
自咏
梅尧臣（宋代）

闭户无还往，端居废礼容。
花为贫富焰，燕是旧过从。
持屐对人蜡，绽衣看妇缝。
非同叔夜傲，切莫怪疏慵。
塞上闻笛（一作董家笛）
张祜（唐代）

一夜梅花笛里飞，冷沙晴槛月光辉。

北风吹尽向何处，高入塞云燕雁稀。
次酬杨德中
刘黻（宋代）

丹心炯炯老天知，莫问人间识者稀。
孤雁过门思古荡，慈鸦满者忆重闱。
醉因酒贱歌丰岁，寒觉衣单恋晚晖。
珍重五穷同寂寞，忍教结柳向谁归。
寄周表卿
王洋（宋代）

簿领正尘埃，天边驿使来。
姓名传宝琰，朋旧集兰台。
始望岂及此，故人发在哉。
曾陪丞相幕，抚事勿惊猜。
登兜率寺阁次薛道祖韵
吕陶（宋代）

乘閒极望兴悠哉，远眼宜于此处开。危磴直穿修竹径，虚窗深占白云堆。

江湖有景侵平野，栋宇何年倚巨材。自是登高乃能赋，谁嗟古往与今来。
嵩山二十四咏 其二十二 独秀峰
楼异（宋代）

孕玉怀金不待媒，蓊然佳气罩崔嵬。天教秀拔诸峰上，未信狂飙解折摧。
吹笙歌送梅禹金（感叹龙君扬郡丞、沈君典太
汤显祖（明代）

紫夹春衣可曾絮？丝竹西州可曾去？秋水微波木末亭，秋
花半菊吴陵署。
从官迫郁有三年，似汝骄奢留几处？邀欢托宿故言寒，罢
酒更衣几愁曙。
新林小妇寄书来，一种风流许君据。
朝落铅华妾自知，夜拂兰帱君不御。
梅生开书欲长跪，托道留连在山水。
即知游子几曾游，自说美人讵知美。
先时拾翠凌阳池，忆汝吹笙出桃李。
天涯此日龙使君，世上何人沈太史。
已觉丛残姜令非，空惊绰约梅生是。
津途变化裁十年，光响消浮只千里。
潮水长看三往还，交态今谁一生死。
何况青眉并皓齿，美酒销忧只如此。
夜步
陆游（宋代）

市人莫笑雪蒙头，北陌南阡信脚游。
风递钟声云外寺，水摇灯影酒家楼。
鹤归辽海逾千岁，枫落吴江又一秋。
却掩船扉耿无寐，半窗落月照清愁。
山居诗
释延寿（宋代）

且停多事莫矜夸，寂寞门中有道华。
隈岭静同猿窟宅，栽松闲共鹤生涯。
宋来只爱添馀禄，春过谁能悟落花。
唯有卧云尘外客，无思无虑老烟霞。
和郑生璞存
曹家达（清代）

金鼓南来气尚生，愿凭热血捍危城。可怜宋玉悲秋后，谁向湘潭吊屈平。
秋意
胡仲参（宋代）

梧叶飘残客梦惊，拥衾危坐到天明。
片心除是眉头识，万感都从念脚生。
江上鲈肥销旅况，楼前雁过带边声。
挑灯无语闲商略，谋国谋家底计成。
王子可欲寿赵寅仲思成出{上艹下宾}嚚闽兟瞤
金履祥（宋代）

操似青松洁似{上艹下宾}，颂言忠信匪为嚚。
水分银汉浸江浙，城拥天台控粤闽。
人向少时宜娓娓，德于进处更兟兟。
聊翁闻有侯鲭味，昨夜宵人已目瞤。
过南旺湖望蒙峄诸山
倪岳（明代）

十里青湖一棹通，夹堤榆柳受东风。渔人出没菰蒲里，客子讴吟烟雨中。

东望龟蒙馀鲁甸，西来凫绎閟秦宫。寒窗寂寂空怀古，此日经游叹转篷。
偈颂七十一首
释了惠（宋代）

仲冬严寒年年事，须知事上大有事。
若人知得事上事，到了全然不干事。
冶山二十咏
裴次元（唐代）

鱼鳞息枯池，广之使涵泳。疏凿得蒙泉，澄明睹明镜。
颂古三十一首
释安永（宋代）

见兔放鹰，因鸦打正。
脚未跨门，直须猛省。
师兄庵住香山寄 其一
吴惟信（宋代）

主持兰若太湖傍，愈觉清高不比常。窗下围棋松日薄，径中行药竹风凉。

诗成封去邻僧和，茶嫩惟同野客尝。见说近时勤行业，朝朝亲炷佛前香。
喜入冬初七八得雨
吴芾（宋代）

夏旱连秋又及冬，大田高下总成空。
千仓已失三农望，一雨欣成百里同。
青入平畴看麦秀，绿回枯沼喜泉通。
从今得免填沟壑，皆谢天公惠困穷。
七夕卧病
郑愿（唐代）

玉露三秋早，反河七夕初。不应须卧疾，为曝腹中书。
蜑户
杨万里（宋代）

天公分付水生涯，从小教他蹈浪花。
煮蟹当粮那识米，缉蕉为布不须纱。
夜来春涨吞沙觜，急遣儿童斸荻芽。
自笑平生老行路，银山堆里正浮家。
松影映水
李秉钧（清代）

长松不畏雪霜侵，影落寒潭百尺深。风雨一江惊鹤梦，波涛万派壮龙吟。

大夫夙具回澜志，此老应无逐浪心。安得栋梁成伟器，等閒莫任斧斤寻。
挽王学正
叶大年（宋代）

书剑当年游上都，贤关虫篆校诸儒。
文华灿灿九苞凤，俊气駸駸千里驹。
妙质竞谁挥垩漫，白头空此死樵苏。
遗编残稿应犹在，搔首令人益叹吁。
霜钟
梅尧臣（宋代）

昔向寒溪卧，远寺撞白云。
今也趋早朝，残月马上闻。
春雪两绝
王柏（宋代）

无端雨雪恣痴顽，弱甚东君太失权。
一白但为群丑幸，雪消群丑只依然。
劣隐
白玉蟾（宋代）

世态炎凉觉鼻酸，洞门空掩绿烟寒。
仗三尺剑临风舞，把一张琴对月弹。
斫竹数竿容水过，倚松半日执经看。
山林心绪得闲处，好炼长生不死丹。
次韵赵文鼎同游鹅石五首
韩元吉（宋代）

桃花临水唤人看，花在嶙峋翠石间。
莫惜持杯酬烂漫，更须扶杖俯潺湲。
题黄山山人墨竹
张远（清代）

结体欲密势欲舒，节圆叶老如草书。吴兴已往不可作，此君顾影空扶疏。

黄山山人澹于菊，胸有千竿万竿竹。翛然落笔电与雷，纵横幻诞何奇哉！

墨汁三升酒一斗，飒飒晴空风雨来。蛰蛇出蠖剑出匣，夭矫老龙卸龙甲。

共道一日不可无，颇恨古人无我法。袜材挥尽世莫知，撑肠拄腹徒尔为。

伯时画马入马腹，但恐山人变竹枝。
雨声
元稹（唐代）

风吹竹叶休还动，雨点荷心暗复明。

曾向西江船上宿，惯闻寒夜滴篷声。
咏雪诗
裴子野（南北朝）

飘飖千里雪，倏忽度龙沙。从云合且散，因风卷复斜。

拂草如连蝶，落树似飞花。若赠离居者，折以代瑶华。
饮张承制园亭
黄庶（宋代）

小园岂是春来晚，四月花飞入酒杯。
都为主人尤好事，风光留住不教回。
和孙尉登空翠堂鼓琴酌茗有怀怜令二首
虞俦（宋代）

花满芳洲月满楼，留连从事到青州。
巧分茗碗消磨睡，静拂琴徽断送愁。
寒食烟花知有几，上元灯火恰才收。
冷官已办江头费，烂醉春风典破裘。
哭{匠斤换赣}十五章
辛弃疾（宋代）

中堂与曲室，闻汝啼哭声。
汝父与汝母，何处可坐行。
寓言
陆游（宋代）

出仕谢招麾，还家美蕨薇。
深居全素志，大路息危机。
世变生呼吸，人情忽细微。
床头周易在，拾此欲安归？
七月二十五登舟
傅察（宋代）

暂来征骑出阇闉，却棹扁舟下小津。飒飒西风如送客，萧萧晚雨欲留人。

一年踪迹无停日，千里羁游又远亲。为问篙师从此去，定知几日到东秦。
次陆倅韵三首
崔敦礼（宋代）

文章光艳压苏州，照乘何劳诧魏侯。
鸠杖欲寻江左胜，鸥盟相魏社中游。
囊空自喜陶朱得，诗拙还因杜集留。
把玩日吟心似醉，定须论月废梳头。
颂古十九首
释慧晖（宋代）

混而不杂体常虚，雪月交光类莫如。
应处万端无挂碍，片云自在卷还舒。
水调歌头（舟回平望，久之过乌戍、值雨少憩，向晚复晴，再用韵赋二首）
葛郯（宋代）

帆腹饱天际，树发渺云头。翠光千顷，为谁来去为谁留。疑是吴宫西子，淡扫修眉一抹，妆罢玉奁秋。中流送行客，却立望层楼。风色变，堤草乱，浪花愁。跳珠翻墨，轰雷掣电几时收。应是阳侯薄相，催我胸中锦绣，清唱和鸣鸥。残霞似相贷，一缕媚汀洲。
题北山松轩
赵企（宋代）

万木有荣谢，此松无盛衰。
萝阑秋韵起，棋罢午阴移。
般匠雇不雇，秦君知未知。
亭亭高节在，看取雪霜时。
还丹复命篇 其二十九
薛道光（宋代）

东西南北要精通，交感阴阳雌与雄。火候直须牢稳审，吹嘘全藉巽宫风。
迎奉圣像四首
真宗（宋代）

玉虚上帝，金像睟容。
宅真云构，練日龟从。
维皇对越，率礼寅恭。
灵心丕应，福禄来崇。
荔枝香近
赵以夫（宋代）

翡翠丛中，万点星球小。怪得鼻观香清，凉馆熏风透。冰盘快剥轻红，滑凝水晶皱。风姿，姑射仙人正年少。
红尘一骑，曾博妃子笑。休比葡萄，也尽压江瑶倒。诗情放逸，更判琼浆和月酹。细度冰霜新调。
食后过竹堂风雨遽作赋所见
虞俦（宋代）

云气四蒸雷蓄怒，山雨一来风借助。抱头乳燕窜低檐，噤口黄鹂在深树。

竹围万槊齐惊呼，老松不动如亚夫。何人笔端带三昧，画作竹堂风雨图。
次韵赠高致虚四首 其四
饶节（宋代）

灵隐冷泉天下奇，与君同俯碧琉璃。更寻天竺上下寺，休问荀杨大小疵。
偈颂七十六首 其二十五
释师范（宋代）

杨歧设忌，做尽鬼怪。径山设忌，一无所解。随分淡淡薄薄，点一杯茶，烧一炷香，谩礼三拜。

若谓报德酬恩，兔子吃牛奶。
衮州楼上闻晓角
欧大任（明代）

龟蒙山畔鲁城东，春晓飞花似雪中。画角岂堪征客听，断肠不必待秋风。
八砺三首
郑思肖（宋代）

愤气填膺奈若何，千生万死不消磨。
夷齐道丧纲常坏，汤武兵兴叛逆多。
天外游心穷碧落，风前注目寄苍波。
此时此意那容说，环顾斜阳一浩歌。
贺新凉 何梅庄太守招集江淮同人，公宴长安邸中，即席赋赠
徐釚（清代）

满泛觥船酒。尽占断、沉沉街鼓，当筵红豆。东阁观梅诗兴好，更擅才华八斗。

恰逢着、小春时候。回首兰亭风日美，念书从、宛委山中授。

钱一个。今何有。

霜摧宣武门前柳。看多少、邹枚词客，徵车辐辏。咸向纱橱听玉笛，急管哀弦徐奏。

只当日、庐陵堪偶。白练裙拖鹅换字，爱使君、醉染霜毫透。

谁不羡，会稽守。
颂古三十八首
释从瑾（宋代）

棚前夜半弄傀儡，行动威仪去就全。
子细思量无道理，里头毕竟有人牵。
九日木犀未开 其二
陈献章（明代）

菊来栗里何须酒，梅到孤山不欠诗。老去未甘诗酒废，木犀其那放花迟。
班婕妤怨
刘孝绰（南北朝）

应门寂已闭，非复后庭时。况在青春日，萋萋绿草滋。

妾身似秋扇，君恩绝履綦。讵忆游轻辇，从今贱妾辞。
仙霞岭
胡仲弓（宋代）

未了江湖债，风霜鬓欲华。
吟身长是客，旅舍不如家。
山色笼晴昼，湍声潄浅沙。
不因韁锁系，来此老烟霞。
雄飞和诗未至以二口号速之 其一
许有壬（元代）

骚坛纪律素严明，一帜撝风到处赢。何事而今苦悭吝，有人乘夜欲登城。
贵阳雅颂二十四首同翠渠作 其十六 裁抑冗费
祁顺（明代）

节用而爱人，鲁论有明训。后来多冗费，民病财亦尽。

孔公崇俭德，裁抑非固吝。丰源约其流，亦以纾民困。

为言达朝廷，化远当自近。
春咏
俞桂（宋代）

尽日看诗只掩扉，出门细雨怕沾衣。
杏花已露胭脂色。燕子如何却未归。
归越中所居
苏泂（宋代）

闲居寡人事，栖迟倦所务。
雅志归去来，青山越中住。
爻辞玩往圣，门荫资先祖。
虽云隐遁情，尚眷诸亲故。
岁时酒一尊，聊乐我东土。
采莲樵风径，看竹兰亭路。
心亨体攸适，干禄靡希遇。
百年傥有程，度近严光墓。
奉和正日临朝应诏
杨师道（唐代）

皇猷被寰宇，端扆属元辰。九重丽天邑，千门临上春。
雨作二首
曹勋（宋代）

倒海倾潮翻白雨，钩窗卷箔度清风。
江山一饷惊雷静，已有闲云行碧空。
何利见新居四咏 其四 燕起轩
孙觌（宋代）

竹坞松窗静者居，醉乡一梦追华胥。乱山攒青霭崷崒，老树偃翠横扶疏。

主人投辖防客走，醉倒自有蛾眉扶。烁烁笼灯红一朵，孤芳独自占春馀。
送虎丘原石介长老住灵隐
陈琏（明代）

西湖灵隐称名刹，记我当年事胜游。灵鹫岭边山独秀，冷泉亭胜水长流。

祇园鹤唳禅林晓，石洞猿啼玉树秋。闻道老师行驻锡，前人遗址待兴修。
官满趋朝留滞吴门即事书怀十首
仲并（宋代）

花径风来百样香，卷帘春水绿池塘。
如今万事销磨尽，四卷楞伽味最长。
题听之诗卷后
周锡渭（清代）

晴丝一缕飏春空，弱弓纤缴乘微风。瞥然鸷若秋隼击，鬼弹中微瘴如墨。

骣骑生马踏层冰，尺八短剑万微敌。大弨五石为谁弯，寂寞网丝空挂壁。
独夜耿耿至旦蚤作偶书
张守（宋代）

久客迷岁月，劳生念斗升。寒侵风卷幔，夜静月窥灯。

暗穴鸣饥鼠，晨窗上冻蝇。起来看镜懒，种种发鬅鬙。
幽居即事
释宇昭（宋代）

扫苔人迹外，渐老喜深藏。
路僻间行远，春晴昼睡长。
馀花留暮蝶，幽草恋残阳。
尽日空林下，孤禅念石霜。
樊城感旧
郑珍（清代）

忆我丙戌年，春风三月时。驻马樊仲国，渡江恣盘嬉。

背载双葫芦，笑杀襄阳儿。兴到即野饮，菜花迷大堤。

寻碑万山顶，访古习郁池。晓探鹿门去，晚度檀溪归。

落日三板船，快泻青琉璃。苍苍渔梁渡，馀映依山陂。

同袍两三人，今或宰木累。当年仲宣楼，为我作生期。

城头一挥笔，顷刻千字诗。瓠落秖无用，成就苍髯髭。

风雪满天地，江山寂如遗。残檠照颜色，小火不上衣。

岂独□倦意，伤怀空自知。
秋日郊居
陆游（宋代）

车荡比邻例馈鱼，流涎对此四腮鲈。
北窗雨过凉如水，消得先生一醉无？
偈颂一百五十首 其十
释心月（宋代）

上刀山，攀剑树。双暗双明，裂开捻聚。倒跨杨岐三脚驴，踢断岩头末后句。

谁是其人，目前荐取。
宫词 其七十一
王仲修（宋代）

地雷设象圣言昭，上应星辰转玉杓。阳管气升君道正，忠贤类进小人消。
东山三题 其三 悟桃轩
黄裳（宋代）

中无城市埃，下有桃溪源。灼灼发独见，冥冥从混元。

俄忽遂出世，喜跃聊开樽。且共众人看，迷悟休复论。
次韵晁无斁夏雨
陈师道（宋代）

咫尺隔山海，作书问如何。
蚁垤既畜粮，蛙窟如鸣鼍。
积暑复一雨，斧斫仍手摩。
钩窗欲悬麻，出门已横河。
人言月离毕，未必致滂沱。
东皋繁草木，兰文不同科。
惊鱼畏密罟，独鸟鸣南柯。
稍无虫飞喧，复觉蝉语多。
因声作好恶，与物殊未和。
卧闻夜来雨，归种故山禾。
百年须下泽，万里付长罗。
先生断百好，尚以诗作魔。
缩子万言手，听渠七字哦。
室迩人则远，燕默劳者歌。
思君得老瘦，触热生积痾。
蜀王登福感寺塔三首
贯休（唐代）

天资忠孝佐金轮，香火空王有宿因。此世喜登金骨塔，

前生应是育王身。封疆岁暮笙歌合，襦袴正初锦绣新。

释子沾恩无以报，只擎章句贡平津。

似圣悲增道不穷，忧民忧国契尧聪。两髯有雪丹霄外，

万里无尘一望中。南照微明连莽苍，峨嵋拥秀接崆峒。

林僧岁月知何幸，还似支公见谢公。

步步层层孰可陪，相轮边日照三台。喜欢烝庶皆相逐，

惆怅銮舆尚未回。金铎撼风天乐近，仙花含露瑞烟开。

一年一度常如此，愿见文翁百度来。
语州县诸公敏 其二
陈元光（唐代）

敦伦开野臾，勤学劝生儒。列爵虽殊分，同仁本一途。

云泥如有隔，水火岂相资。饮露知蝉洁，观颜觉鉴虚。

潜光同隐豹，出宰必悬鱼。适国无先后，梯云有卷舒。

天文回北极，水势赴东都。定策参耆宿，轮忠奉简书。

弥重勋业懋，开国负称孤。
丙除夜泊舟东湖用白石归苕溪韵书怀
徐端（清代）

津亭空树集馀鸦，望断孤云是我家。
暮角吹寒风渐落，自呼斗酒对梅花。
次韵江子我郎中社饮一首
刘一止（宋代）

社醵遗风在，田家礼数饶。玉人疑解意，孺子故来邀。

禦寇惊先疑，庚桑惧见杓。习乡俱尚齿，惇族悟疏苗。

未见雕戈静，方欣玉烛调。山寒时作暝，火老不成歊。

酾酒无留榼，蒸豚发堕樵。蛮讴声带苦，村舞拍频招。

野性疏钟鼎，官身脱市朝。形随石骨瘦，心与涧花彫。

朔漠音尘断，膻胡意气骄。谁为今定远，空作老边韶。

枉矢知天变，双桃验服妖。献书惭痛哭，避地独无聊。

复古周宣治，中兴太白谣。明年及春社，愁鬓雪应消。
寓斋
李吕（宋代）

萍梗天地间，初不异万物。
可能发深省，惟有一事实。
采芹亭
方蒙仲（宋代）

年时桂子例先开，新岁芙蓉手自栽。
不惜一春风雨过，许多好事待秋来。
闲居
裘万顷（宋代）

闲居最与性相便，勤即繙书懒即眠。
终日闭门真省事，有时面即似耽禅。
大椿岁签祈亲寿，断简生涯听子传。
待问洪崖觅丹诀，白云深处引寒泉。
赠天僧
晁说之（宋代）

驱驰疲朔马，邂逅见吴僧。
便觉秋容净，弥怜客恨澄。
青山寻旧赏，白社语新灯。
他日扁舟去，侬家一笑能。
水龙吟
陈著（宋代）

百花开遍园林，又春归也谁为主。深黄浅紫，娇红腻白，他谁能妒。似不胜情，醉归花月，梦回云雨。又丰肌、恰被东风摇动，盈盈底、霓裳舞。

世事纷纷无据。与杨花、飞来飞去。当年斗大，知他多少，蜂窥蝶觑。金谷春移，玉华人散，此愁难诉。漫寻思，承诏沈香亭上，倚阑干处。
贺春卿拜资政殿学士移西京留守
刘敞（宋代）

自昔东郊择股肱，至今筦钥委名卿。官仪高出金华殿，地理雄名北斗城。

宝带别兼天马赐，彩衣仍照玉符明。正风鼓动周南什，和气销除武库兵。

听讼甘棠从勿剪，攀辕旧吏不胜情。千年重得吴公守，门下无由望贾生。
朝玉阶
杜安世（宋代）

帘卷春寒小雨天。牡丹花落尽，悄庭轩。高空双燕无翩翩。无风轻絮坠，暗苔钱。

拟将幽怨写香笺。中心多少事，语难传。思量真个恶因缘。那堪长梦见，在伊边。
示蔡通判
贾同（宋代）

圣君宠厚龙头选，慈母恩深白发垂。
君宠母恩俱未报，酒如为患悔何追。
题清芬阁
吴说（宋代）

乃祖飞英标万古，后来奕叶盛三吴。
传家孙达吾何慊，配食子陵德不孤。
秀句至今辉简表，故山从昔锁松梧。
他年我欲修清供，一盏寒泉一束刍。
过野翁亭因登岝崿山憩崇寿院僧轩共成四绝句 其一
张镃（宋代）

古县依山惬乍游，欲行因路始穷幽。搀空石壁樛林合，更做行程急也留。
虎丘如公关斋寄赠
皇甫汸（明代）

行苦能违俗，心空尚闭关。有时花自落，何处鸟飞还。

观止风幡后，禅参水月间。城居愧张祐，春事隔青山。
绍兴以后蜡祭四十二首
佚名（隋代）

有帨其新，有匜其洁。
言念清祀，弗简弗亵。
诚意既交，品物斯列。
是用告虔，靡神不说。
奉寄河东苟侍御小川三首 其三
卢楠（明代）

屈原传宋玉，子云铸侯巴。哲人多启迪，讲道临河涯。

至今江汉辉，炯炯凌朝霞。风期托深恩，千载著名家。

愧非桃李姿，焉能敷青华。俄然柳生肘，物化终欹斜。

何由重升堂，大造裁淫哇。
九日登八咏楼同仲兄作
王继谷（清代）

木落废城秋，关山一雁愁。大溪环屈曲，败叶舞飕飗。

风雨重阳酒，巾裾八咏楼。凭栏吹铁笛，万里湿云收。
江西题东湖
曹松（唐代）

凿出江湖思，凉多□□间。
无风触微浪，半日□秋山。
客袖沙光满，船窗荻影闲。
时人见黄绶，应笑狎鸥还。
挽王菜亭库使
俞远（元代）

客行天下半，波流日滔滔。卓然王幕长，独诣见所操。

西风吹黄王，瞥眼云中翱。无彼升天翼，欲飞讵能高。

读律三十年，弗离州县劳。归休青山郭，缘溪置屋牢。

种瓜以为业，不复求其曹。馔甘盘有鱼，饮旨尊有醪。

儿贤曲奉养，末慕乐陶陶。奈何百年期，欢忻变号咷。

望见双梧树，我每涕沾袍。梧树奚足悲，回躅于焉韬。
送春
赵文（宋代）

晓起裁诗拟送春，临池把笔意殷勤。
何人送得春曾去，只见春风解送君。
句
高似孙（宋代）

未教剪初韭，全如持左螯。
送李昭叙移黎阳都监归洛省亲
苏辙（宋代）

与君非旧识，倾盖便相亲。
共事林泉郡，忘归南北人。
煮茶流水曲，载酒后湖漘。
未觉游従厌，空惊别恨新。
濒河今重地，知己旧元臣。
洛下闻鸡犬，家书不浃旬。
西还倚门罢，北渡羽书频。
忠孝传家事，风流待一振。
秋胡行
傅玄（魏晋）

秋胡子。娶妇三日。会行仕宦。既享显爵。保兹德音。

以禄颐亲。韫此黄金。睹一好妇。采桑路傍。遂下黄金。

诱以逢卿。玉磨逾洁。兰动弥馨。源流洁清。水无浊波。

奈何秋胡。中道怀邪。美此节妇。高行巍峨。哀哉可悯。

自投长河。
上曾二丈仲成
王之望（宋代）

忆拜冰壶日下时，先君未老我方儿。
庭闱一閟成今昔，世路重来太险巘。
风义肯忘三益友，姓名愿入八哀诗。
遗孤么麽何能报，泉下幽魂傥有知。
忆南中兄弟
郑獬（宋代）

河上青青榆叶稀，湘童何日报南归。
可嗟不及衡阳雁，兄弟相将作队飞。
行住坐卧三十二颂
释印肃（宋代）

将勤补拙入厨中，不问青泥事事充。
拾得寒山明此意，如今成佛满虚空。
懒散
释妙伦（宋代）

一味放落魄，谁人柰得何。
忽然刀斫手，依旧著摩挲。
题梁山军瑞丰亭
陆游（宋代）

我行都梁窘风雪，史君喜事能留客；瑞丰亭上一尊酒，渺渺郊原水初白。
峡中地褊常苦贫，政令愈简民愈淳。
本来无事只畏扰，扰者才吏非庸人。
都梁之民独无苦，须晴得晴雨得雨；史君心爱稼如云，时上斯亭按歌舞。
歌阑舞罢史君醉，父老罗拜丰年赐。
圣朝尚实抑虚文，纵产芝房非上瑞。
傅经干以所业一编出示戏赠一绝
郑刚中（宋代）

万里一身同影到，自馀无物与偕来。
箧中骤富人休怪，新得明不十一枚。
李郎中 其二
魏了翁（宋代）

解道公行止，江东老父兄。群州垂瘵死，肤使为更生。

民裕身逾瘠，时危命亦轻。浔阳江上月，犹傍谏书明。
宫词
王仲修（宋代）

殿外轻寒一凭栏，春衫初试觉微宽。
钗头故插宜男草，图得君王带笑看。
正日临朝
李世民（唐代）

条风开献节，灰律动初阳。百蛮奉遐赆，万国朝未央。

虽无舜禹迹，幸欣天地康。车轨同八表，书文混四方。

赫奕俨冠盖，纷纶盛服章。羽旄飞驰道，钟鼓震岩廊。

组练辉霞色，霜戟耀朝光。晨宵怀至理，终愧抚遐荒。
纪游歌别崔望宗丁公耀
史鉴（明代）

忆昔辞家同作客，千里遥遥事行役。姑苏台下榜人歌，万顷湖光浸空碧。

慧山隐隐云欲连，山灵谢客心茫然。吁嗟鸿渐不可作，扣舷空赋招魂篇。

延陵祠前春草绿，再拜陈词献𨤍醁。九原焉得使重生，为振高风转衰俗。

奔牛闸下多飞涛，打鼓发船奚惮劳。楼台晚映丹阳郭，卧闻笑语声嗷嘈。

南徐山水钟奇秀，压酒吴姬远招袖。鹤林寺里杜鹃花，不见妖红更如旧。

酒酣走上江边楼，楼名多景还多愁。古来豪杰竟何在，但见江海朝宗流。

大江茫茫与天接，三老开头敢矜捷。长风浩浩自天来，吹落寰瀛秋一叶。

金山屹立江之中，水天浮出青芙蓉。绝顶浮图绚金碧，两岸往往闻晨钟。

中泠之泉冠今古，旋汲还归凤团煮。碧云零乱白花浮，倾入诗肠浣尘土。

维扬自古称繁华，陵迁谷变重咨嗟。高骈楼废今生草，炀帝池荒但聚蛙。

看花偶入蕃釐观，物态人情几移换。当年仙种已无存，尚有穹碑可寻按。

二十四桥春水平，红亭圮毁赤阑倾。凤箫无声玉人去，惟见夜月依然明。

海陵萧索人家少，城郭依微望中小。五更茅店鸡一声，露冷烟浓远山晓。

崇川乃在海东涯，参差雉堞鸣悲笳。海山楼高切霄汉，故乡南望浮云遮。

海上潮声信朝夕，四海无人事禾麦。远浦风多海味鯹，沙场雨少盐花白。

狼山巍巍高插天，五点螺鬟凝紫烟。东风多情野芳发，胭脂满地游人眠。

半山亭外春如酒，爱听啼莺坐来久。行行更上青嵯峨，白石无尘不须帚。

马鞍之峰形与同，龟田幻出波涛中。沟塍秩秩宛如甲，乃知造化非人工。

西上坭山几千丈，铁杖还敲洞门响。东看鞭迹剑山头，俯仰令人动遐想。

海门水与天河通，乾坤上下涵空濛。楼船采药去不返，蓬莱应在虚无中。

斯游随处得奇遇，记游可惜无佳句。林间子规催我回，解维更泛南来路。

南来喜到莺湖西，湖亭小饮离思迷。越女含娇唱杨柳，罗巾泪湿蛾眉低。

沙头酒乾玉壶侧，黄鹂其奈临风啼。
蚤梅
屈大均（明代）

夜半暖风回，凌晨一树开。雪花千万片，化作蚤梅来。

吐艳临妆镜，飞香过酒杯。犹疑残月影，点点在苍苔。
蓦山溪·魏和公五十
张夏（清代）

草堂居士，身隐高名满。游万里归来，与伯仲、陶陶款款。

行藏独杳，卷易在床头，临山水，听清音，何必闲丝管。

今年五十，幽谷春常暖。况日景初长，报岭上、梅开一半。

闲看舞鹤，知道几千龄，爱玉树，进椒尊，烂醉仙亭慢。
十六日开船值北风大作复泊北门
陈基（元代）

风急江难渡，天寒雪更飘。济川虽有楫，跨海恨无桥。

使节辞吴近，官军去楚遥。北门仍系缆，山雨夜萧萧。
分韵赋散水花得盐字
张镃（宋代）

苔径斜通砌竹鞭，素光交映入湘帘。
若教谢女庭前种，不道空中雪似盐。
社日过洞庭
阳枋（宋代）

社风吹雨楚江晴，舟叶轻飞过洞庭。
万里湖天天外水，君山一点望中青。
祖逖誓江
谢士元（明代）

腥膻秽河洛，人人保生存。谁知忠义士，直欲清中原。

击楫吐肝胆，水神亦销魂。功名未弘达，慷慨诚足论。
和杨侍御筠湄秋怀
朱载震（清代）

薄醉江楼怀暂开，家园迢递首重回。淡香红叶霜前径，细蕊黄花雨后苔。

汉祖频年思猛士，燕昭何日筑金台。不才自合烟霞老，未许天边鸥鹭猜。
大涤洞天留题二首
秘仲威（宋代）

紫府清都不可梯，何年宫阙下迁移。
飞来殿阁风雷架，逼近岩迁日月驰。
境静固宜真圣宅，地灵唯许列仙知。
想应留錀更相授，以待虚皇驾幸时。
依韵答淮南祝秘校初春见寄
梅尧臣（宋代）

客有袖中书，初凭春燕寄。
春燕不时来，秋鸿今始至。
水落蒲藻寒，悠悠江浦意。
外计苏度支示古铜器形制甚雅辄书五十六字还之
文彦博（宋代）

古鼎良金齐法精，未知何代勒功名。更须梓匠为凫杓，堪与仙功作酒鎗。

涤濯尚应劳犊鼻，腥膻不复染羊羹。水边林下风清处，长伴薰然醉玉倾。
早春闲居十首效天随体 其十
钱曾（清代）

蜂狂蝶乱一年年，强把幽怀尽日怜。柳巷泉声朝雨后，竹溪花影午风前。

懒多倦赴牛心敌，拙甚虚摇麈尾玄。努力春光好乘兴，莫凭闲事话桑田。
宿鸟
陈恭尹（清代）

日暮将何适，归飞尚有林。侧衔千里翼，独立五更心。

山月横枝浅，寒池顾影深。幸无弹射患，安梦得于今。
山居遇雪喜道者相访
李德裕（唐代）

幽居近谷西，乔木与山齐。野竹连池合，岩松映雪低。

喜君来白社，值我在青谿.应笑於陵子，遗荣自灌畦。
感废
董纪（明代）

平泉一废春谁主，开过蔷薇几度花。惟有夕阳知世态，不堪芳草遍天涯。

鹤仙动说千年事，燕子都归百姓家。怪见向来歌舞地，何人于此种桑麻。
太平花
玉并（清代）

粉团黏住旧繁华，本穴徵祥竟共夸。三十六宫春自好，年年开落太平花。
颂古一百首
释智愚（宋代）

风冷蒹葭雨作秋，倚门无意谒诸侯。
明年再决龙蛇阵，塞北安南一道收。
颂古二十首
释了一（宋代）

乌臼分明棒有眼，这僧直是眼无筋。
假饶打著百千个，切莫将伊挂齿唇。
五更 其一
仇远（元代）

仆云月未落，或谓夜过半。晓眠我正浓，漫漫何时旦。
暇办亭落成
范景文（明代）

雄都开白下，重镇寄师中。天作高山仰，地环二水通。

铁花昭旧服，金匮袭遗弓。机务分宸北，绸缪控大东。

裘轻思宴镐，图览识诒丰。六代风流地，千秋日月宫。

但存高士意，期与昔贤同。锁钥惭司马，风云想卧龙。

治丝须取暇，聚米快成功。了此无多事，于斯竭匪躬。

捷书来赌墅，猛士忆歌风。氛静安甸服，时平燕帝穹。

登临筹豫胜，月帐梦非熊。
穹庐山中望晴
高拱枢（清代）

登眺为逃秦，偏余惯惜春。风高通雨气，云薄透山身。

鸟接探梅客，天容着屐人。禅房花径古，野语隐盟真。
严阳南泉泉大道船子赞
释绍昙（宋代）

未透赵州关，看牛事转繁。
死蛇弄不活，只好踏船翻。
次韵陈侍郎李察院潇湘八景图·潇湘夜雨
喻良能（宋代）

平生云梦泽南州，秋思春情浩莫收。
更听潇湘夜深雨，孤篷点滴替人愁。
阮亨甫寿乐堂澹庵各一首·寿乐
洪咨夔（宋代）

孤塔明横巘，短桥华枉渚。
结堂水石邃，奉此清节母。
菊能驻颓景，松下蔚可数。
萱能忘百忧，竹间粲欲语。
日淡迎春风，云薄谢秋暑。
板舆穿荫来，采袂踏花舞。
点头每一笑，弹指忽千古。
尽将柏舟泪，洒作蓼莪雨。
僾然若存，青山照庭户。
吴江太湖笠泽虹桥诗二首 其二
范致君（宋代）

黛泼峰峦安用染，镜澄湖面不须磨。已惊张翰鲈如玉，想见西施髻似螺。
满庭芳 赠吴知纲先生
马钰（金朝）

外功外行，作福因由。不如身内真修。调养真铅真汞，上下交流。山前金龙嬉戏，大海中、玉虎遨游。便警动，这无形无影，婴姹绸缪。走上灵台对舞，更不须启口，恣意歌讴。烂饮刀圭醉卧，宝藏琼楼。结成胎仙踊跃，引青鸾、稳驾神舟。归蓬岛，有金童邀赴瀛洲。
三奠子 偶忆
邹祗谟（清代）

忆玉兰花下，初见芳踪。眉欲语，意才通。衣香清更馥，肤彩瘦偏意。

人悄悄，雨濛濛，正相逢。

莹莹面的，窈窈趺弓。蛾黛蹙，脸朱融。柔乡多懊恼，佳会易怔忪。

长记取，裙上泪，石榴红。
水龙吟（顽雪欺春，葵轩兄用韵，因次）
张榘（宋代）

先来花较开迟，怎禁风雪摧残过。红英紫萼，从他点缀，翻成沾过。一点清香，几多秾艳，紧藏不露。伴杨花散漫，逡巡堆积，纤粟处、妆成大。

多谢东君造化。把群阴、一朝除破。千机锦绣，露浓香软，中间坐我。嚼徵含商，振金敲玉，埙篪相和。问西湖，别有一番桃李，肯同游么。
送张成季往江上赋得垂杨
卢纶（唐代）

垂杨真可怜，地胜觉春偏。一穗雨声里，千条池色前。

露繁光的皪，日丽影团圆。若到隋堤望，应逢花满船。
郊庙歌辞。祀风师乐章。迎神
包佶（唐代）

太皞御气，句芒肇功。苍龙青旗，爰候祥风。

律以和应，神以感通。鼎俎修蚃，时惟礼崇。
韦氏独乐堂
游酢（宋代）

林下徜徉得至游，高情不与世情谋。
义和叱驭日逾永，猿鹤寻情山更幽。
踽踽凉凉还自晒，休休莫莫复何求。
应门穉子非无意，客至萧萧已百忧。
五言陈桥驿
沈遘（宋代）

天命岂人力，神功非智窥。艺祖昔臣周，周德久已衰。

上将分六师，北征在郊圻。士卒中夜起，神器仓猝移。

谁言一朝变，乃定万世基。国门一舍地，传舍犹当时。

故老无复存，遗话嗟何知。维留威神在，凛然万方归。
奉同邻几对
韩维（宋代）

时律迎阳近，天云带雪低。
欲飞含气象，忽散失端倪。
绛阙明先含，清衢冻不泥。
休祥占岁序，佳气动烝黎。
矫若翔廱鹭，纷疑剥楚圭。
晨昏檐影眩，壬丙辨方迷。
驾瑞彤墀集，凌寒玉仗齐。
御筵开省户，赐醴走宫奚。
屋角悬珠网，林梢挂素霓。
山号悲虎兕，渊伏怯龟蠵。
哀响求群雁，喧啾得食鸡。
饥鹰无近击，狂兔有新刲。
感往悲时物，怀幽梦故栖。
温炉期夜拥，杰阁想晨跻。
验古闻牛目，投閒读马蹄。
吾交情不薄，今日手同携。
酒拨新醅酌，诗看本字题。
优游无不可，何必剡中溪。
延平呈潘王二丈
陈宓（宋代）

一水萦纡玉带环，杂花妆点四时间。
欲知招演堂中境，便是水栀盆里山。
偈颂六十首 其三
释昙华（宋代）

黄檗老婆，大愚饶舌。佛法无多子，正眼瞎驴灭。妙严突出拄杖，三人證龟成鳖。

拄杖子，善甄别。硬却脊梁，莫教漏泄。观音菩萨将钱买胡饼，放下却是一块生铁。
陈府判邀游梅关
徐鹿卿（宋代）

庾岭苍苍古复今，公馀杖履惬幽寻。两崖峭壁风霜骨，一片清泉佛祖心。

静浣世缘挥酒椀，更添春色上梅林。冥搜翻觉诗情拙，满眼皆诗祇用吟。
春日闲望
苏泂（宋代）

到处林园静，能来是主人。
莺喉低啭玉，鱼腹暖翻银。
玩雨沾芳履，吟风岸角巾。
功名吾老矣，甘作太平民。
九日
胡仲弓（宋代）

客中逢九日，此日倍思家。
野店蒭无味，疏篱菊未花。
龙山孤节物，雁影各天涯。
一路看秋色，微吟解叹嗟。
题庐岳刘处士草堂
杜荀鹤（唐代）

仙境闲寻采药翁，草堂留话一宵同。若看山下云深处，

直是人间路不通。泉领藕花来洞口，月将松影过溪东。

求名心在闲难遂，明日马蹄尘土中。
秋晨同淄川毛司马秋九咏。秋萤
骆宾王（唐代）

玉虬分静夜，金萤照晚凉。含辉疑泛月，带火怯凌霜。

散彩萦虚牖，飘花绕洞房。下帷如不倦，当解惜馀光。
彦桓奉檄将行同饭素于龙泉寺
李复（宋代）

西江吸水试庞翁，再访只园问色空。
古殿香寒消宿篆，晴林叶色退残红。
衰年再乞千家饭，逸驭初乘五日风。
晓去清明边檄急，前旌高下乱山中。
宫词
杨皇后（宋代）

黄鸟惊眠曙色开，慵梳环髻意徘徊。
君王早御廷英殿，频唤宫人上直来。
祝英台近 芍药为风雨所损
杜文澜（清代）

带围消，巾角蛰，扶病伴春住。忍说将离，帘外况风雨。

最怜婪尾说残，莺声啼后，尚浇酒、石阑深处。

竹西路。长思小圃寻香，携手订花谱。花已飘零，蓬鬓近何许。

不知廿四桥边，行云冷落，更谁脱、宫衣相顾。
咏桂花
吕声之（宋代）

独占三秋压众芳，何咏橘绿与橙黄。
自从分下月中种，果若飘橙天际香。
清影不嫌秋露白，新业偏带晚烟苍。
高枝已折郄生手，万斛奇芬貯锦囊。
复字闲咏六言绝句（五首）
张含（明代）

浮生泯泯默默，荒村阒阒幽幽。
远避尘中车马，独寻月下沙沤。
闲游
陆游（宋代）

祓除情累烟波上，放荡胸怀诗酒中。
禹会桥边潮落处，夕阳几度系孤蓬。
癸丑秋游疏山首坐玑上人以其尝在五羊相识求
曾丰（宋代）

达磨泉华涌，曹溪水线开。
何从南派出，而过北宗来。
眼勘江西破，肩担法窟回。
少伸龙象蹋，无复说黄梅。
偈颂九十三首
释梵琮（宋代）

上方一夜开香积，天晓堂中吃雪团。
信手拈来当面掷，不知谁识为人寒。
观音岩僧圆宁楼上中饭赋赠圆宁为高僧楚石门徒
胡直（明代）

上人崖畔厂灵宫，戒律曾闻事远公。招客只供罗汉菜，翻经时引大王风。

飞泉出石成甘露，猛虎参堂学小空。来此不缘求胜果，将因结屋傍岩东。
寄洪驹父兼简潘子真徐师川
谢逸（宋代）

洪家兄弟皆英妙，仲氏文章独起予。天末何人怀太白，日边谁子荐相如。

东湖水落蛙声窘，南浦云横雁影疏。莫忆归鸿挥老泪，强裁诗句和潘徐。
褰帐
佚名（唐代）

揉蓝绿色曲尘开，静见三星入坐来。

桂影已圆攀折后，子孙长作栋梁材。
送蔺廷彦之衡州
朱松（宋代）

墙东新径去年开，二老扶筇便往来。数面何曾三日别，离怀都寄十分杯。

客亭系马梅争落，官舍裁书雁欲回。秉执枢机有知己，未须卜筑向蒿莱。
和邢惇夫秋怀十首
黄庭坚（宋代）

今日吕虢州，堂堂古遗直。
许国输九死，补天鍊五色。
颇修谏员缺，人寿无金石。
西风壮夫泪，多为程颢滴。
和胡季永赴季文游园良集之韵，聊以致私怨於
杨万里（宋代）

有酒招元亮，无浆馈子居。
何曾三不速，焉用一行书。
乞饮殊无分，于时不已疏。
犹应慰大嚼，玉轴到吾庐。
呈赵侍郎
连文凤（宋代）

飘缈蓬壶隔俗尘，尘中日月易因循。
白驹皎皎犹空谷，秋水娟娟自美人。
何限溪山分晓梦，无情天地著间身。
抱琴来问吟边信，见说池塘草正春。
次韵柳待制直院晚归
吴师道（元代）

庭松吐燄引凌霄，露井银床冻不消。云雾窗深隔风日，凤皇声集和箫韶。

书成给札分曹写，直罢携香满袖飘。自昔词臣宜白发，礼贤珍重此时招。
闻笛
董嗣杲（宋代）

四海水尚浅，孤城愁更深。
船上何人笛，吹入芦花林。
古宫词十首
刘克庄（宋代）

八代更相禅，休文北面萧。
不如文惠妾，垂泪记前朝。
与定师话别六言 其二
释道潜（宋代）

雪解松筠振色，气回兰蕙含芳。兴动剡溪吟客，梦先归鸟飞翔。
逍遥四章呈钦之尧夫
司马光（宋代）

闲思宇宙内，何物不由天。
定分不移易，劳心徒充捐。
鹏飞九万里，松寿一千年。
斥鷃与朝菌，逍的亦自然。
早秋雨夕
顾非熊（唐代）

贫居常寂寞，况复是秋天。黄叶如霜后，清风似水边。

中宵疑有雁，当夕暂无蝉。就枕终难寐，残灯灭又然。
曹溪观荡水石还遇沧师邀酌
吴旦（明代）

山路少蹊径，行吟随所之。偶然閒坐处，便是会心时。

石坠分泉口，云过桂树枝。野僧邀共酌，不觉忘还期。
禅人并化主写真求赞
释正觉（宋代）

形貌春寒，颠毛雪残。
坐空生灭影，静见离微端。
珊瑚树生玳瑁影，明月珠走琉璃盘。
藏天下於天下兮一性自然平等，出世间於世间兮万像谁敢相谩。
新岁述怀
韩奕（元代）

白首坐中堂，屠苏最后尝。
行年六十一，非短亦非长。
眼昏字尚见，脚软策能将。
寒有衣加体，饥有食充肠。
闲无官职系，贫无私债偿。
懒惟居寝室，健或到僧房。
即死已多幸，且活亦无妨。

杜牧（唐代）

芝茎抽绀趾，清唳掷金梭。日翅闲张锦，风池去罥罗。

静眠依翠荇，暖戏折高荷。山阴岂无尔，茧字换群鹅。
乙未春尽日始见白发一茎感赋
夏孙桐（清代）

索居风雨送流光，揽镜惊看鬓上霜。自笑春婆迟梦醒，浪从漆室说心长。

生涯蟫蠹当随分，吾道龙蛇亦有方。今日落花禅榻畔，罪言焚尽减清狂。
三月三十日
丘葵（宋代）

盎盎天地春，万物日和煦。
云胡生五谷，不若草木数。
天地一小变，六龙不行雨。
东皇讵忍归，田间已焦土。
□□□□人，书生空自愁。
饥死者不恨，特为苍生忧。
我愿呼东皇，为我呼屏翳。
沛为三日霖，枯苗有生意。
皇天青荡荡，无繇诉衷情。
空怜汝布谷，辛苦催人耕。
偈二十七首
释守净（宋代）

日日波波走，夜夜不曾停。
走到岁穷夜，依旧定盘星。
阳江重阳九日之会九人暮雨催秋作九秋篇
郭之奇（明代）

细雨催秋秋欲破，黄花入梦难轻过。在水苍蒹日系思，满庭霜叶时相播。

群飞刺天尔何物，劲翮横霄馀一个。东南有美尽翩翩，新亭洒涕同惊坐。

坐中顗导是阿谁，戮力神州安敢惰。九日鼍江共一杯，万里燕云留一唾。

朝搴兰露休言渴，夕餐菊英休言饿。此日高怀未陟高，千秋大事应图大。

殊方旧国两关情，涧白峰寒双拂座。眼外茱萸凭细看，樽前芩隰时堪和。

此意寥寥独问秋，秋光岂令秋云驮。
郁李花
李龏（金朝）

花身合向玉新裁，同是玄元指姓来。抛掷人间春色里，霞衣小艳亦文哉。
宗阳宫访叶西庄亨宗饮寻杜南谷道坚不值留诗
方回（元代）

我不识南谷，亦不识西庄。
偶然诣仙境，一举数十觞。
南谷出何之，童子煎茗忙。
柏林中有梅，不见惟闻香。
偶作二首 其一
范浚（宋代）

晏食聊当肉，缓步聊当车。身闲贵莫比，心足富有馀。

时饮一杯酒，历观千载书。正尔良独难，亦复将何须。
登
王奕（元代）

芦笔书空兮风凄凄。竹墨泌地兮雨垂垂。青枫黑塞兮梦公者谁。
别李簿
刘应时（宋代）

执手江亭晚，回骖涧谷深。
碧山衔落照，烟树锁愁心。
空捣黄金泪，谁知白石音。
殷勤嘱鱼雁，他日莫浮沉。
三君咏。魏郑公（徵）
高适（唐代）

郑公经纶日，隋氏风尘昏。济代取高位，逢时敢直言。

道光先帝业，义激旧君恩。寂寞卧龙处，英灵千载魂。
赠朱深明
许景衡（宋代）

十年走南北，委迹甘蠢蠢。旧学已茫然，疏慵长自哂。

岂知江汉旁，名士有标准。高名久倾属，王事得亲近。

可是臭味同，一笑脱畦畛。华堂照犀玉，觉我蜗舍窘。

风流跂前辈，要当摅妙蕴。胡为饭藜藿，默坐师粲忍。

微生縻簿领，与俗益矛盾。蹉跎谷口志，惭愧鹿门隐。

百念已灰冷，积习扫未尽。绪馀君勿靳，迷途须汲引。
玉华寺晚桂
弘历（清代）

塞垣早度中秋节，将谓虚抛桂子香。鹫岭小留冬日嫩，依然晚对郁金黄。

盆梅乍可同欺雪，圃菊方看独傲霜。拟改寻常花月令，招摇合有四时芳。
冬至雪二首
苏辙（宋代）

一气潜萌九地中，雪花微落四无风。
初阳便有回天力，宿瘴徐看卷地空。
家酿再投犹恨薄，官酤多取定无功。
时人浅陋终无益，径就天公借一丰。
小重山（席上和人韵送李子永提干）
辛弃疾（宋代）

旋制离歌唱未成。阳关先画出，柳边亭。中年怀抱管弦声。难忘处，风月此时情。

夜雨共谁听。尽教清梦去，两三程。商量诗价重连城。相如老，汉殿旧知名。
次屏翁冬日韵
戴炳（宋代）

晓起冲寒出，霜明日未晞。麦丰来岁本，梅漏早春机。

水涸鱼深隐，蜜成蜂倦飞。静中参物理，一一见精微。
题江贯道百牛图
汤炳龙（元代）

我本山阳田舍叟，家有淮南数千亩。
江南倦客老不归。此田多为势家有，
犹记少年学牧时，去时日出归日西。
我生衣食仰此辈，爱之过於百里奚。
祗今辛苦耕砚席，无处卖文长绝食。
卷中邂逅黑牡丹，相逢喜是曾相识。
负郭无须二顷田，一双粟角能几钱。
数口之家便可饱，要如此图知何年。
平生富贵非所愿，城府近来尤右厌。
何时倒乘牛背眠，胜如仰看宣明面。
上李益庶子
王建（唐代）

紫烟楼阁碧纱亭，上界诗仙独自行。奇险驱回还寂寞，

云山经用始鲜明。藕绡纹缕裁来滑，镜水波涛滤得清。

昏思愿因秋露洗，幸容阶下礼先生。
七月二十一日重过赣滩十绝句 其九
徐鹿卿（宋代）

十八滩头一叶身，山川曾识旧词臣。诗魂百载犹苏醒，应笑风波解戏人。
重到城七绝句。仇家酒
白居易（唐代）

年年老去欢情少，处处春来感事深。

时到仇家非爱酒，醉时心胜醒时心。
游南华寺
岑用宾（明代）

能师空门圣，弱岁慕真诠。乃舍负薪担，远扣法王禅。

登堂佛性现，说偈契自然。米熟得筛了，上乘领心传。

衣钵承正脉，渡江归南天。默默修功果，僻隐十六年。

削发菩提下，正觉度人缘。卜筑曹溪胜，慧日照八埏。

今兹馀千祀，法泽愈昭宣。我来恭顶礼，景仰遗像前。

真性恍有悟，灵根信无偏。风清孤月白，天籁在山川。
道士洑晚望
余溥（清代）

路向黄州发，春风送客行。暝烟延野色，落日走江声。

历历渔翁舍，悠悠旅客情。重兵江楚扼，世泰卷旗旌。
拔蒿二绝示诸生 其二
李东阳（明代）

拔去庭蒿庭始宽，向来茅塞本无端。谁道人心不如此，塞时容易拔时难。
仲咸见予一百六十韵赋诗相赠因以四韵答之
王禹偁（宋代）

劳将诗什比兵权，兵数虽多气不全。
乌合师徒空百万，虎贲精不只三千。
扬镳正突渔阳骑，避箭甘回赤壁船。
若许英雄君与操，更当劘励整櫜鞬。
送化士 其十二
释慧空（宋代）

堂中宴坐山含月，尘里分身珠走盘。但得此心无住著，世间那有路行难。
和宫师陈相公
宋祁（宋代）

公辞四辅贵，才营三亩园。
此地山林乐，当年廊庙尊。
庭花有新複，郊禽无近翻。
孰喻治穷僻，乃符萧相言。
酬栖上人
贾岛（唐代）

夜久城馆闲，情幽出在山。新月有微辉，朗朗空庭间。

处世虽识有，伊余多掩关。松姿度腊见，篱药知春还。

静览冰雪词，厚为酬赠颜。东林有踯躅，脱屣期共攀。
又次韵宋茂叔送行五绝兼谢修叔
赵蕃（宋代）

山到穷时一径开，数松几竹与萦回。
我归酿黍仍锄菜，准拟篮舆窈窕来。
送张荫三明府官安徽
黄秩林（清代）

儒官六载兴超然，忽送飞凫望若仙。扬子波涛千里接，皖公楼若九秋悬。

近乡淳俗无烦虑，学道深情肯漫迁。若荷君家外台问，重来仍有孝廉船。